**Tööleht “Keskkonnamõju hindamine - palju kisa, vähe villa?”**

Mis on keskkonnamõju hindamine? Milleks ja millele seda tehakse? Kes sellest võidavad? Kuidas üldse keskkonnamõju hindamine käib? Keskkonnamõju hindamisest räägib endine Kliimaministeeriumi asekantsler Kaupo Heinma.

**Kasuta töölehte nii:**

* enne otseülekannet häälesta end teema lainele;
* otseülekande ajal küsi esinejalt küsimusi;
* pärast otseülekannet osale arutelus.

**ENNE OTSEÜLEKANDE VAATAMIST**

Arutlege paarilisega erinevate energiatootmise võimaluste üle. Milline energiatootmine on keskkonnale parem? Millisel on väiksem keskkonnamõju?

**OTSEÜLEKANDE AJAL KÜSI KÜSIMUSI**

Selleks, et saada vastuseid enda jaoks olulistele küsimustele, saad YouTube’i otseülekande ajal külalisõpetajalt küsimusi küsida. Lisa vestlusesse või palu õpetajal oma küsimus vestlusesse lisada nii: ***Kaari 12. klass, Kurtna Kool. Kuidas saada presidendiks?***

Ole küsimust sõnastades viisakas ja täpne. Sinu küsimusi näevad kõik, kes samal ajal otseülekannet vaatavad. Mida varem jõuad küsimused saata, seda suurema tõenäosusega jõuame vastata.

**OTSEÜLEKANDE JÄREL OSALE ARUTELUS**

**Arutelu “Maismaa tuulepargi mõju hindamine”**

**Arutelu tööjuhend:**

**Rühmade moodustamine:**

a. Moodustage 5-6-liikmelised rühmad.

b. Iga rühma liikmed valivad või määravad järgmised rollid, näiteks:

* **2 arendajat**: nende ülesanne on tutvustada ja kaitsta tuulepargi rajamise vajalikkust.
* **4 kohalikku elanikku**: nende ülesanne on esitada küsimusi ja muresid keskkonnamõjude kohta, sealhulgas müra, linnustik, nahkhiired jne. Mõned neist toetavad tuulepargi rajamist, mõned on tuulepargi rajamise vastu.

**Arutelu ettevalmistus:**

a. Arendajad valmistavad ette argumendid tuulepargi vajalikkusest, taastuvenergeetika eesmärkidest, kliimamuutuste mõju vähendamisest ja kaasnevatest mõjudest (nii positiivsetest kui negatiivsetest).

b. Kohalikud elanikud valmistavad ette küsimused ja mured seoses keskkonnamõjudega.

**Avalik arutelu:**

a. Arutelu alustavad arendajad, kes tutvustavad oma seisukohti ja argumente.

b. Seejärel saavad kohalikud elanikud esitada küsimusi ja väljendada oma muresid.

c. Arendajad vastavad küsimustele ja püüavad selgitada, kuidas nad kavatsevad keskkonnamõjusid leevendada.

d. Kohalikud elanikud, kes toetavad tuulepargi rajamist, saavad jagada oma seisukohti.

e. Arutelu lõpeb kokkuvõtva avaldusega mõlema poole seisukohtadest.